चंद्रशेखर प्रधानमंत्री थे। खाशोगी को विमानतल पर लेने तीन ख़ास लोग पहुंचे। चंद्रास्वामी के बगलगीर कैलाशनाथ अग्रवाल, चंद्रशेखर के निजी सचिव सी. बी. गौतम और भारतीय जनता पार्टी के नेता डॉ. जे. के. जैन। अग्रवाल मामाजी के नाम से मशहूर थे और चंद्रास्वामी की परछाईं थे। उनके बिना चंद्रास्वामी के रहस्यलोक में पत्ता भी नहीं हिलता था। गौतम चंद्रशेखर के साथ बरसों से जुड़े हुए थे, कहने को निजी सचिव थे, लेकिन सब-कुछ ही थे। जैन मेनका गांधी से उनकी पत्रिका ‘सूर्या’ खरीद कर वर्षों पहले ही अपनी खुराफ़ात का डंका बजा चुके थे और मीडिया-मुगल बनने के रास्ते पर तेज़ी से बढ़ रहे थे।